Riaan Cruywagen – Iets om te lees
Category: Riaan Cruywagen
Ek het al genoem dat ek nie veel ooghare vir Biografieë het nie. Ek moet egter erken dat ek my tande vir die boek geslyp het vandat ek die eerste keer daarvan gehoor het. Riaan Cruywagen was immers 'n bekende op Televisie (en Radio!) lank voordat ek gebore is.
Agter op die boek is daar 'n mening van Leon van Nierop dat die boek neerkom op 'n kaggelvuur kuier met rooi wyn. (Ek kan nie nou die presiese woorde onthou nie). Nadat ek die boek gelees het, moet ek hom gelyk gee.
Cruywagen het nog altyd by my die indruk geskep dat hy puntenerig is, maar tog met 'n fyn humorsin. Dit word nogal in die boek geonderstreep. Dit is 'n boek van sy lewe – nie hoe hy daardeur gewroeg het nie, maar goed wat hom duidelik na aan die hart lê en die vriende wat hy oor die jare gemaak het. Om van die Cruywagen familietrots nie te praat nie.
Dalk kan 'n mens dit beter beskryf as 'n samevatting van al sy staaltjies. Daar was beskrywings wat my laat skreeu het van die lag. Natuurlik kan daar na 47 jaar in die uitsaaiwese nie net goeie herinneringe wees nie. Tog is daar nêrens in die boek 'n moddergooiery nie. Nie eers nadat die SABC hom en van sy kollegas onder die agterent geskop het nie.
Dit is duidelik dat daar goed is wat Cruywagen bloot net nie aanstaan nie. Hy is byvoorbeeld baie driftig oor mense wat nie goeie Standaardafrikaans gebruik in die media nie. 'n Irritasie wat ek met hom deel (hoewel ek redelik seker is dat hy nie my Afrikaans sal waardeer nie). Hy vertel byvoorbeeld hoe iemand gesê het dat goeie taalgebruik dit is wat nuuslesers gebruik. Van die SAUK kan vandag baie gesê word, maar hulle doen nogtans moeite dat hulle nuuslesers se taal onberispelik is.
Wat nogal 'n indruk op my gemaak het, is hoe hard die Cruywagen gesin gewerk het om te kom waar hulle vandag is. Daar was nie terug gesit en gewag vir almoese nie. Nee, daar was ingespring en gewerk. Die storie wat seker in baie Afrikaanse gesinne weerspieël kan word.
Hierdie was 'n boek wat ek terdeë geniet het.
Toevallig het Rapport vandag ook 'n resensie oor Wat's Nuus gehad.
Author Xena PhoenixPosted on Mei 20, 2012 Categories Biografies, Riaan CruywagenLeave a comment on Wat's Nuus?